Laerskoolmeisie wil stigma oor menstruasie hokslaanCaylene en haar ouma het 85 sakkies gemaak. (Foto: Verskaf) Menstruasie is steeds vir baie meisies ŉ ongemaklike of taboe onderwerp, maar die 11-jarige Caylene Beck van Springs het besluit om die stigma oor die onderwerp by haar skool te takel. Dié gr. 6-leerder van Laerskool Jan van Riebeeck het verlede jaar haar sakgeld gespaar en aan die begin van die nuwe skooljaar vir elke meisie in haar graad ŉ spesiale handgemaakte sakkie gegee waarin hulle hul sanitêre doekies kan bêre. Elke sakkie het ook twee sanitêre doekies daarin gehad. “Sy het gesien hoe twee meisies in haar skool baklei en die een die ander se sanitêre doekies uit haar skooltas pluk en vir al die maats wys. Dit het haar verskriklik ontstel om te sien hoe skaam die meisie gekry het en hoe almal gelag het. Sy wou graag iets doen om te help,” vertel Carlien Beck, Caylene se ma. Caylene het haar sakgeld gebruik om lap te koop en by haar ouma, Lizelle Crous, aangeklop om haar met die maak van die sakkies te help. Hulle het saam 85 sakkies gemaak waarop die woord “goetertjies” geborduur is. Elke sakkie het ook twee sanitêre doekies daarin gehad. (Foto: Verskaf) “Die idee was dat dit net soos ŉ gewone sakkie moet lyk waarin meisies hulle geld of lipsalf sal sit,” verduidelik Carien. Sy sê die Beck-gesin gesels oop en eerlik oor grootword-onderwerpe soos menstruasie. “Ons het dit baie mooi met Caylene bespreek en vir haar verduidelik hoewel dit ŉ persoonlike saak is, dat sy nooit skaam daaroor moet voel nie. Dit is ŉ natuurlike ding en gebeur met byna elke tweede mens op aarde.” Volgens Carlien was haar dogter nog altyd ruimhartig. “Dit maak my trots dat sy self inisiatief geneem en boonop haar sakgeld gebruik het om ander te probeer help.” Caylene en kleinboet Clayton moet met huistake soos skottelgoed help om hul sakgeld te verdien, maar Carlien sê tergend dat haar dogter se toekomsplanne en begroting nie meer ooreenstem nie. “Haar doelwit is om eers vir elke senior meisie in die laerskool ŉ ‘goetertjie’-sakkie te gee en dan wil sy sommer almal in Springs help. Ek het gesê ons gaan êrens remme moet aanslaan en vir borge soek, want haar hart is heelwat groter as haar begroting.” Sy sê Caylene se inisiatief is goed deur die skool en ouers ontvang. Die Beck-gesin. (Foto: Verskaf) “Van die ma’s het selfs boodskappe en foto’s gestuur van hulle dogters met hulle sakkies. Dis ŉ baie klein gebaar, maar mens besef nie altyd hoe sensitief of moeilik dié onderwerp vir party meisies is nie.” Menstruasie landwyd ŉ uitdaging Navorsing van Solidariteit Helpende Hand se #HelpHetta-inisiatief toon dat sowat 3 000 skoolgaande meisies se lewens elke maand vir sowat vyf dae tot stilstand kom omdat hul huishoudings nie sanitêre ware kan bekostig nie. Verdere navorsing dui ook daarop dat 52% van Afrikaanse enkelmediumskole ŉ behoefte aan sanitêre ware het en dat weens ŉ gebrek aan kennis, slegs 10% van meisies dit as deel van ŉ natuurlike proses sien wat hulle in staat stel om kinders te verwek. Dié projek versprei op ’n kwartaallikse basis sanitêre ware en ander noodsaaklike higiëneprodukte aan hierdie meisies en bied ook inligtingsessies aan om meisies beter daaroor in te lig. Vir meer inligting besoek www.helpendehand.co.za